CELEX: 52016PC0645
Language: el
Date: 2016-10-07
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της απόφασης 2007/884/EΚ με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/EΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.10.2016
            COM(2016) 645 final
            2016/0315(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2007/884/EΚ με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/EΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/EΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (εφεξής, η «οδηγία για τον ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος, να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών είσπραξης του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               
                  Με επιστολή που πρωτοκολλήθηκε στην Επιτροπή στις 14 Μαρτίου 2016, το Ηνωμένο Βασίλειο ζήτησε την άδεια να συνεχίσει να εφαρμόζει μέτρο παρέκκλισης σχετικά με το δικαίωμα έκπτωσης του ΦΠΑ που επιβάλλεται στη μίσθωση ή χρηματοδοτική μίσθωση μηχανοκίνητων οχημάτων που χρησιμοποιούνται και για ιδιωτικούς σκοπούς, η οποία είχε χορηγηθεί την τελευταία φορά με την απόφαση 2013/681/EΕ του Συμβουλίου
                     1
                  . Σύμφωνα με το άρθρο 395 παράγραφος 2 της οδηγίας 2006/112/EΚ, η Επιτροπή ενημέρωσε τα άλλα κράτη μέλη με επιστολή της 28ης Ιουνίου 2016 σχετικά με το αίτημα του Ηνωμένου Βασιλείου. Με επιστολή της 28ης Ιουνίου 2016, η Επιτροπή γνωστοποίησε στο Ηνωμένο Βασίλειο ότι διέθετε όλες τις απαραίτητες πληροφορίες για την εξέταση του αιτήματος.
               
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Τα άρθρα 168 και 168α της οδηγίας για τον ΦΠΑ ορίζουν ότι o υποκείμενος στον φόρο έχει δικαίωμα να εκπέσει τον ΦΠΑ που επιβάλλεται σε αγορές πραγματοποιούμενες για τις ανάγκες των φορολογούμενων πράξεων του. Συγχρόνως, το άρθρο 26 παράγραφος 1 στοιχείο α) της οδηγίας για τον ΦΠΑ ορίζει ότι η χρησιμοποίηση, για ίδιες ανάγκες, αγαθού το οποίο ανήκει στην επιχείρηση εξομοιώνεται με παροχές υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα προς ολική ή μερική έκπτωση του ΦΠΑ. Για τον λόγο αυτό, το σύστημα διασφαλίζει ότι, όταν εκπίπτει αρχικά ο αντίστοιχος ΦΠΑ εισροών, φορολογείται ο τελικός καταναλωτής.
            
            
               Όσον αφορά τα μηχανοκίνητα οχήματα, μερικές φορές είναι δύσκολο και επίπονο για τους υποκείμενους στον φόρο να προσδιορίσουν και να καταχωρίσουν το μερίδιο μεταξύ επαγγελματικής και ιδιωτικής χρήσης, και για τη φορολογική αρχή να επαληθεύσει την πραγματική κατανομή της χρήσης. Τούτο θα ίσχυε ακόμη και αν το Ηνωμένο Βασίλειο έκανε χρήση του δικαιώματος που παρέχεται στο άρθρο 168α παράγραφος 2 της οδηγίας για τον ΦΠΑ να περιορίσει την έκπτωση σε δαπάνες που αφορούν τα εταιρικά αυτοκίνητα κατά το ποσοστό της πραγματικής επαγγελματικής χρήσης τους από τον υποκείμενο στον φόρο. Επιπλέον, εξαιτίας του αριθμού των οχημάτων μικτής χρήσης, η φοροδιαφυγή θα μπορούσε να είναι σημαντική.
            
            
               Για την απλούστευση της είσπραξης ΦΠΑ και της καταπολέμησης της φοροδιαφυγής, το Ηνωμένο Βασίλειο έχει λάβει άδεια από το 1995
                  2
                και τελευταία φορά το 2013
                  3
               , να περιορίζει, ως την 31η Δεκεμβρίου 2016, σε ποσοστό 50% το δικαίωμα του μισθωτή ή του μισθωτή με χρηματοδοτική μίσθωση να εκπίπτει τον φόρο εισροών για δαπάνες μίσθωσης ή χρηματοδοτικής μίσθωσης αυτοκινήτου όταν το αυτοκίνητο δεν χρησιμοποιείται αποκλειστικά για επαγγελματικούς σκοπούς. Για την αποφυγή διπλής φορολόγησης, επιτρέπεται επίσης στο Ηνωμένο Βασίλειο να μην αντιμετωπίζει την ιδιωτική χρήση επαγγελματικού αυτοκινήτου που έχει μισθωθεί ή έχει μισθωθεί με χρηματοδοτική μίσθωση από υποκείμενο στον φόρο, ως παροχή υπηρεσιών εξ επαχθούς αιτίας. 
            
            
               Με την εν λόγω παρέκκλιση απαλλάσσεται ο μισθωτής ή ο μισθωτής με χρηματοδοτική μίσθωση από την υποχρέωση να τηρεί λεπτομερή στοιχεία σχετικά με τις χιλιομετρικές αποστάσεις που διανύει για ιδιωτικούς σκοπούς με καθένα από τα εν λόγω αυτοκίνητα και να υπολογίζει τον ΦΠΑ όταν πρόκειται για ιδιωτική χρήση. Η δυνατότητα επιλογής που προβλέπεται στο άρθρο 168α παράγραφος 2 της οδηγίας για τον ΦΠΑ δεν προβλέπει μερική έκπτωση βάσει κατ’ αποκοπήν ποσοστού και θα μπορούσε να εφαρμοστεί μόνο για τον εισπραττόμενο ΦΠΑ σε αυτοκίνητα που ανήκουν στα περιουσιακά στοιχεία της επιχείρησης του υποκείμενου σε φόρο· συνεπώς, η παρέκκλιση αποτελεί κατάλληλο μέτρο για την επίτευξη της απαιτούμενης απλούστευσης. 
            
            
               Σύμφωνα με το άρθρο 3 της απόφασης 2007/884/EΚ
                  4
                του Συμβουλίου, όπως έχει τροποποιηθεί, το Ηνωμένο Βασίλειο έχει υποβάλει έκθεση που καλύπτει την εφαρμογή της απόφασης και περιλαμβάνει επανεξέταση του ποσοστιαίου περιορισμού ο οποίος εφαρμόζεται στο δικαίωμα έκπτωσης του ΦΠΑ για μίσθωση ή χρηματοδοτική μίσθωση αυτοκινήτων που δεν χρησιμοποιούνται αποκλειστικά για επαγγελματικούς σκοπούς. Στην έκθεση αναφέρεται ότι λόγω του ότι εκκρεμεί η δέσμη δεδομένων που χρησιμοποιήθηκε, η πραγματικά εκτιμώμενη αναλογία μεταξύ επαγγελματικής και ιδιωτικής χρήσης δεν αποκλίνει σημαντικά από ποσοστό 50%.
            
            
               Κατά κανόνα, οι παρεκκλίσεις χορηγούνται για περιορισμένο χρονικό διάστημα ούτως ώστε να μπορεί να αξιολογηθεί κατά πόσο το ειδικό μέτρο είναι κατάλληλο και αποτελεσματικό. Στην έκθεση που υποβλήθηκε από το Ηνωμένο Βασίλειο αναφέρεται ότι η κατανομή της χρήσης κατά 50% για επαγγελματικούς σκοπούς και κατά 50% για ιδιωτικούς σκοπούς (ή για άλλους σκοπούς ξένους προς την επιχείρηση, κατά την έννοια του άρθρου 26 παράγραφος 1 στοιχείο α) της οδηγίας 2006/112/ΕΚ) εξακολουθεί να απεικονίζει επί του παρόντος τη συνολική επαγγελματική και ιδιωτική μίσθωση ή χρηματοδοτική μίσθωση αυτοκινήτων από υποκείμενους στον φόρο στο Ηνωμένο Βασίλειο. Ως εκ τούτου, κρίνεται σκόπιμη η παράταση του μέτρου παρέκκλισης.
            
            
               
                  Ωστόσο, οποιαδήποτε παράταση πρέπει να περιορίζεται χρονικά, ώστε να εκτιμάται κατά πόσον οι συνθήκες στις οποίες έχει βασιστεί η παρέκκλιση εξακολουθούν να ισχύουν. Κατά συνέπεια, προτείνεται να παραταθεί η εν λόγω παρέκκλιση μέχρι το τέλος του 2019 και να κληθεί το Ηνωμένο Βασίλειο να υποβάλει νέα έκθεση εάν υπάρξει ενδεχόμενο αίτησης νέας παράτασης, πέραν της εν λόγω καταληκτικής ημερομηνίας. 
               
            
            
                •Συνοχή με ισχύουσες διατάξεις στον τομέα πολιτικής
            
            
               Το άρθρο 176 της οδηγίας 2006/112/ΕΚ προβλέπει ότι το Συμβούλιο καθορίζει τις δαπάνες για τις οποίες δεν παρέχεται δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχει ένας αριθμός διατάξεων «αναστολής» που περιορίζουν το δικαίωμα έκπτωσης όσον αφορά τα μηχανοκίνητα οχήματα.
            
            
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                     5
                  , αυτή η παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 395 της οδηγίας ΦΠΑ.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               
                  Λαμβάνοντας υπόψη τη διάταξη της οδηγίας για τον ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
            
            
               Λόγω του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο με τον επιδιωκόμενο σκοπό. Ιδίως, με δεδομένο ότι οι επιχειρήσεις ενδέχεται να δηλώνουν χαμηλότερο παθητικό, και ότι ο έλεγχος των δεδομένων χιλιομετρικών αποστάσεων είναι επαχθής για τις φορολογικές αρχές, ο περιορισμός κατά 50% θα αποτρέπει τυχόν υπερεκτίμηση των χιλιομετρικών αποστάσεων που έχουν διανυθεί για επαγγελματικούς λόγους, και συμβάλλει στην προστασία από την απώλεια δημοσίων εσόδων λόγω σφαλμάτων και φοροδιαφυγής και στην απλούστευση της είσπραξης του ΦΠΑ σε συγκεκριμένο τομέα.
            
            
               •Επιλογή του νομικού μέσου
            
            
               
                  Ως νομική πράξη προτείνεται η εκτελεστική απόφαση του Συμβουλίου. Άλλα μέσα δεν θα ήταν επαρκή για τον λόγο ότι σύμφωνα με το άρθρο 395 της οδηγίας 2006/112/EΚ του Συμβουλίου, η παρέκκλιση από τους κοινούς κανόνες για τον ΦΠΑ είναι εφικτή αποκλειστικά με άδεια του Συμβουλίου, που αποφασίζει ομόφωνα έπειτα από πρόταση της Επιτροπής. Συνεπώς, η εκτελεστική απόφαση του Συμβουλίου είναι η καταλληλότερη νομική πράξη, δεδομένου ότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτημα που υπέβαλε το Ηνωμένο Βασίλειο και αφορά αποκλειστικά το εν λόγω κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν χρειάστηκε η προσφυγή σε εξωτερικούς εμπειρογνώμονες.
               
            
            
               •Εκτίμηση επιπτώσεων
            
            
               
                  Η απόφαση αποσκοπεί στην χρονική παράταση ενός μέτρου απλούστευσης, το οποίο έχει εκπονηθεί για να αντιμετωπιστεί η φοροδιαφυγή από τον ΦΠΑ και για να απλοποιηθεί η διαδικασία επιβολής φόρου. Ο περιορισμός του ποσοστού 50% του φόρου εισροών είναι ένα μέτρο προσέγγισης του πραγματικού ποσού του οφειλόμενου φόρου σχετικά με τη χρήση των εν λόγω αυτοκινήτων για ιδιωτική μετακίνηση. Απαλλάσσει τον μισθωτή/μισθωτή με χρηματοδοτική μίσθωση από την υποχρέωση τήρησης στοιχείων για τις χιλιομετρικές αποστάσεις που διανύονται με επαγγελματικά αυτοκίνητα και υπολογισμού του φόρου σχετικά με την πραγματική ιδιωτική χρήση κάθε αυτοκινήτου και, συνεπώς, μειώνει σημαντικά τη διοικητική δαπάνη για τους υποκείμενους σε φόρο και τις φορολογικές αρχές. Οι επιχειρήσεις που χρησιμοποιούν τα αυτοκίνητα τους για επαγγελματικούς σκοπούς σε ποσοστό μεγαλύτερο του 50% αλλά μικρότερο του 100% θα επιβαρυνθούν με πρόσθετο κόστος.
               
               
                  Επιπλέον, λόγω του περιορισμένου πεδίου εφαρμογής και της περιορισμένης χρονικά εφαρμογής, οι επιπτώσεις είναι οπωσδήποτε περιορισμένες.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει αρνητικές επιπτώσεις στον προϋπολογισμό της ΕΕ.
            
            
               5.ΛΟΙΠΑ ΣΤΟΙΧΕΙΑ
            
            
               Η πρόταση περιλαμβάνει ρήτρα λήξης ισχύος. Η ισχύς της παρέκκλισης λήγει αυτόματα την 31η Δεκεμβρίου 2019.
            
            
               
                  Σε περίπτωση που το Ηνωμένο Βασίλειο εξετάσει το ενδεχόμενο νέας παράτασης του μέτρου παρέκκλισης πέραν του 2019, θα πρέπει να υποβάλει στην Επιτροπή νέα έκθεση αξιολόγησης συνοδευόμενη από την αίτηση παράτασης, το αργότερο την 1η Απριλίου 2019.
               
            
            
               2016/0315 (NLE)
            
         
         
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της απόφασης 2007/884/EΚ με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/EΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  6
               , και ιδίως το άρθρο 395,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με την απόφαση 2007/884/EΚ
                  7
                του Συμβουλίου, όπως τροποποιήθηκε τελευταία φορά με την εκτελεστική απόφαση 2013/681/EΕ
                  8
                του Συμβουλίου, επιτράπηκε στο Ηνωμένο Βασίλειο να μειώσει στο 50% το δικαίωμα του μισθωτή ή του μισθωτή με χρηματοδοτική μίσθωση να εκπίπτει τον φόρο προστιθέμενης αξίας (ΦΠΑ) εισροών για δαπάνες μίσθωσης ή χρηματοδοτικής μίσθωσης αυτοκινήτου, όταν το αυτοκίνητο δεν χρησιμοποιείται αποκλειστικά για επαγγελματικούς σκοπούς. Επέτρεψε, επίσης, στο Ηνωμένο Βασίλειο να μην εξομοιώνει ως παροχή υπηρεσιών εξ επαχθούς αιτίας την ιδιωτική χρήση αυτοκινήτου στο πλαίσιο μίσθωσης ή χρηματοδοτικής μίσθωσης από τον υποκείμενο στον φόρο για επιχειρηματικούς σκοπούς. Το εν λόγω μέτρο απλούστευσης απαλλάσσει τον μισθωτή ή τον μισθωτή χρηματοδοτικής μίσθωσης από το να τηρεί στοιχεία σχετικά με τον προσδιορισμό των χιλιομετρικών αποστάσεων που διανύονται για ιδιωτικούς σκοπούς με επιχειρηματικά αυτοκίνητα και να υπολογίζει το φόρο για τη χιλιομετρική απόσταση που διανύεται για ιδιωτικούς σκοπούς από κάθε αυτοκίνητο χωριστά.
            
            
               (2)Με επιστολή που πρωτοκολλήθηκε στην Επιτροπή στις 14 Μαρτίου 2016, το Ηνωμένο Βασίλειο ζήτησε την άδεια να παρατείνει το μέτρο παρέκκλισης, προκειμένου να συνεχίσει να περιορίζει το δικαίωμα του μισθωτή ή του μισθωτή με χρηματοδοτική μίσθωση να εκπίπτει τον ΦΠΑ για δαπάνες μίσθωσης ή χρηματοδοτικής μίσθωσης αυτοκινήτου, όταν το αυτοκίνητο δεν χρησιμοποιείται αποκλειστικά για επαγγελματικούς σκοπούς. 
            
            
               (3)Η Επιτροπή ενημέρωσε τα υπόλοιπα κράτη μέλη σχετικά με το αίτημα του Ηνωμένου Βασιλείου με επιστολή της 28ης Ιουνίου 2016. Με επιστολή της 28ης Ιουνίου 2016, η Επιτροπή γνωστοποίησε στο Ηνωμένο Βασίλειο ότι διέθετε όλες τις απαραίτητες πληροφορίες για την εξέταση του αιτήματος.
            
            
               (4)Σύμφωνα με την έκθεση του Ηνωμένου Βασιλείου, ο περιορισμός κατά 50% εξακολουθεί να αντανακλά τις πραγματικές συνθήκες όσον αφορά την επαγγελματική και μη επαγγελματική χρήση των υπόψη οχημάτων από τον μισθωτή ή τον μισθωτή με χρηματοδοτική μίσθωση. Συνεπώς, κρίνεται σκόπιμο να επιτραπεί στο Ηνωμένο Βασίλειο να εφαρμόσει το μέτρο έως τις 31 Δεκεμβρίου 2019.
            
            
               (5)Σύμφωνα με το άρθρο 3 της απόφασης 2007/884/EΚ του Συμβουλίου, όπως τροποποιήθηκε, το Ηνωμένο Βασίλειο υπέβαλε έκθεση στην Επιτροπή, η οποία καλύπτει την εφαρμογή της απόφασης που περιλάμβανε επανεξέταση του ποσοστιαίου περιορισμού. Οι πληροφορίες που παρέχονται από το Ηνωμένο Βασίλειο εξακολουθούν να αποδεικνύουν ότι ο περιορισμός στο 50% αντανακλά τις πραγματικές συνθήκες όσον αφορά την αναλογία επαγγελματικής και μη επαγγελματικής χρήσης των υπόψη οχημάτων. Συνεπώς, θα πρέπει να επιτραπεί στο Ηνωμένο Βασίλειο να εφαρμόσει το μέτρο για περαιτέρω περιορισμένο χρονικό διάστημα ως την 31η Δεκεμβρίου 2019.
            
            
               (6)Στην περίπτωση που το Ηνωμένο Βασίλειο θεωρεί ότι είναι αναγκαία περαιτέρω παράταση πέραν του 2019, θα πρέπει να υποβάλει έκθεση η οποία να περιλαμβάνει επανεξέταση του εφαρμοζόμενου ποσοστού συνοδευόμενη από αίτημα παράτασης στην Επιτροπή το αργότερο έως την 1η Απριλίου 2019.
            
            
               (7)Η παρέκκλιση έχει μόνο αμελητέα επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ.
            
            
               (8)Η απόφαση 2007/884/EΚ θα πρέπει, συνεπώς, να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Το άρθρο 3 της απόφασης 2007/884/ΕΚ αντικαθίσταται από το ακόλουθο κείμενο:
            
            
               «Άρθρο 3
            
         
         
            
               Η ισχύς της παρούσας απόφασης λήγει στις 31 Δεκεμβρίου 2019.
            
            
               Κάθε αίτημα παράτασης των εν λόγω μέτρων που προβλέπονται στην παρούσα απόφαση συνοδεύεται από έκθεση που υποβάλλεται στην Επιτροπή το αργότερο έως την 1η Απριλίου 2019, η οποία περιλαμβάνει επανεξέταση του ποσοστιαίου περιορισμού που εφαρμόζεται σχετικά με το δικαίωμα έκπτωσης του ΦΠΑ κατά τη μίσθωση ή χρηματοδοτική μίσθωση αυτοκινήτων τα οποία δεν χρησιμοποιούνται αποκλειστικά για επαγγελματικούς σκοπούς.». 
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2017.
            
            
               Άρθρο 3
            
            
               Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
            
            
               Βρυξέλλες,
            
            
               
                     Για το Συμβούλιο
               
               
                     Ο/Η Πρόεδρος
               
            
         
         
            
                  
                     (1)
                  Εκτελεστική απόφαση 2013/681/EΕ του Συμβουλίου, της 15ης Νοεμβρίου 2013, για την τροποποίηση της απόφασης 2007/884/EΚ με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/EΚ σχετικά με το κοινό σύστημα φόρου προστιθέμενης αξίας (EE L 316 της 27.11.2013, σ. 41).
               
               
                  
                     (2)
                  Απόφαση 95/252/EΚ του Συμβουλίου, της 29ης Ιουνίου 1995, με την οποία επιτρέπεται στο Ηνωμένη Βασίλειο να εφαρμόσει ένα μέτρο παρέκκλισης από τα άρθρα 6 και 17 της έκτης οδηγίας ΦΠΑ (77/388/ΕΟΚ) περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (EE L 159 της 11.7.1995, σ. 19)
               
               
                  
                     (3)
                  Η απόφαση 2007/884/EΚ του Συμβουλίου, της 20ής Δεκεμβρίου 2007, με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/EΚ σχετικά με το κοινό σύστημα φόρου προστιθέμενης αξίας (EE L 346 της 29.12.2007, σ. 21), παρατάθηκε με την εκτελεστική απόφαση 2011/37/EΕ του Συμβουλίου, της 18ης Ιανουαρίου 2011, (EE L 19 της 22.1.2011, σ. 11) ως την 31η Δεκεμβρίου 2013 και με την εκτελεστική απόφαση 2013/681/EΕ του Συμβουλίου, της 15ης Νοεμβρίου 2013, ως την 31η Δεκεμβρίου 2016 (EE L 316 της 27.11.2013, σ. 41).
               
               
                  
                     (4)
                  ΕΕ L 346 της 29.12.2007, σ. 21-22. 
               
               
                  
                     (5)
                  COM (2004) 728 τελικό - Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από το φόρο προστιθεμένης αξίας (ΕΕ C 24 της 29.1.2005, σ. 10) που αποσύρθηκε στις 21 Μαΐου 2014 (ΕΕ C 153 της 21. 05. 2014, σ. 3)
               
               
                  
                     (6)
                  ΕΕ L 347 της 11.12.2006, σ. 1.
               
               
                  
                     (7)
                  Απόφαση 2007/884/ΕΚ του Συμβουλίου, της 20ής Δεκεμβρίου 2007, με την οποία επιτρέπεται στο Ηνωμένο Βασίλειο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/EΚ σχετικά με το κοινό σύστημα φόρου προστιθέμενης αξίας (EE L 346 της 29.12.2007, σ. 21).
               
               
                  
                     (8)
                  Εκτελεστική απόφαση 2013/681/EΕ του Συμβουλίου, της 15ης Νοεμβρίου 2013, για την τροποποίηση της απόφασης 2007/884/EΚ με την οποία επιτρέπεται στο Ηνωμένο να συνεχίσει την εφαρμογή μέτρου παρέκκλισης από το άρθρο 26 παράγραφος 1 στοιχείο α) και τα άρθρα 168 και 169 της οδηγίας 2006/112/EΚ σχετικά με το κοινό σύστημα φόρου προστιθέμενης αξίας (EE L 316 της 27.11.2013, σ. 41).